遣興次前韻
作者：陳造
朝代：宋

paragraphs: 斫水蘄斷流，捻鹽寧療渴。
區區守荒學，籠鳥眩樊遏。
向來麋鹿姿，祇可樵牧活。
始其事誦數，魄似窮鬼奪。
文字取憎疾，見謂蜩螗聒。
回首輩行人，班劍或朝謁。
方嗟沈带減，正坐河魚孽。
分無青雲上，但有枯策閲。
峩峩指頂地，羣口免騷屑。
醪敷兒爲供，蜜脾手親割。
敝帚非世用，槁梧取己說。
非君莫逆者，此懷誰與說。
反求每日誑，百行收一節。
西來傾藁冊，又滿三百葉。
暮年了無得，付子鏡中雪。